Rådets udtalelse

af 10. februar 2004

om Luxembourgs opdaterede stabilitetsprogram, 2002-2006

(2004/C 43/05)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling, og efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 10. februar 2004 gennemgik Rådet 2003-opdateringen af Luxembourgs stabilitetsprogram, der dækker perioden 2002 til 2006. Det opdaterede program er i overensstemmelse med oplysningskravene i den reviderede "adfærdskodeks" for stabilitets- og konvergensprogrammers indhold og form.

Budgetstrategien, der ligger til grund for opdateringen, går ud på at opretholde balancerede offentlige finanser på mellemlang sigt. Regeringen vil ikke nedskære de offentlige udgifter drastisk i den nuværende situation med svag økonomisk vækst, men der er truffet foranstaltninger for at begrænse væksten i de offentlige udgifter.

Opdateringen viser en real BNP-vækst på 1,2 % i 2003, mens den var 1,3 % i 2002. I 2004 skønnes væksten at stige til 2 % og til 3,8 % i 2006. Væksten i beskæftigelsen forventes at aftage til omkring 1 % i 2004 og stige til lidt over 2 % i 2006. HICP-inflationen antages at falde gradvis til omkring 1,3 % i 2006. På grundlag af de foreliggende oplysninger synes det makroøkonomiske scenario, der ligger til grund for programmet, at være sandsynligt i 2004 og 2005. Vækstfremskrivningen for 2006 kan imidlertid vise sig at være optimistisk.

I opdateringen opereres der med et offentligt underskud på 1,5 % af BNP i 2004, hvilket er en markant forværring i forhold til et underskud på 0,6 % af BNP, som forventes for 2003. Denne forværring synes i vid udstrækning at afspejle den forsinkede virkning på de offentlige finanser af det økonomiske tilbageslag. I konjunkturkorrigerede termer og på grundlag af Kommissionens beregninger efter den almindeligt anerkendte metode skulle der være et stabilt overskud. I 2005 skulle underskuddet stige yderligere til 2,3 % af BNP og falde igen til 1,5 % af BNP i 2006. I konjunkturkorrigerede termer skulle der blive opretholdt et overskud. Gældskvoten skønnes at falde noget over den tidshorisont, som opdateringen dækker, fra 5,2 % af BNP i 2004 til 4,4 % af BNP i 2006.

Budgetfremskrivningerne er forbundet med en vis usikkerhed. Det drejer sig navnlig om styrken af den forventede konjunkturopgang og mulighederne for at gennemføre den planlagte dæmpning af udgifterne, der er forudsat i fremskrivningen i opdateringen. Under negative økonomiske omstændigheder kan tærsklen på 3 % af BNP overskrides, særlig i 2005. På den anden side tyder ændringerne i den konjunkturkorrigerede saldo på, at en budgetstilling tæt på balance kan opretholdes som anført i programmet.

Skønnet over outputgabet og dermed den konjunkturkorrigerede saldo indebærer imidlertid en usædvanlig usikkerhedsmargen som følge af de særlige træk ved den luxembourgske økonomi. Navnlig kan de nuværende skøn over den potentielle vækst på mellemlang sigt vise sig at være optimistiske. Selv om udgangspositionen for de offentlige finanser er meget sund, kunne der opfordres til en vis begrænsning af udgifterne for at sikre, at de offentlige udgifter forbliver på linje med indtægtsgrundlaget på mellemlang sigt. Det skal endvidere noteres, at de offentlige investeringers andel af BNP antagelig vil falde noget i programperioden, men formentlig fortsat vil ligge et godt stykke over EU-gennemsnittet på mere end 4 % af BNP.

Der er ingen risiko for uholdbare offentlige finanser i Luxembourg på lang sigt. Gældskvoten vil forblive meget lav i fremskrivningsperioden, og den samlede nettoaktivstilling er endnu gunstigere i betragtning af de betydelige finansielle aktiver, der er akkumuleret i de foregående år med budgetoverskud.

Den økonomiske politik som afspejlet i det opdaterede program er stort set i overensstemmelse med henstillingerne i de overordnede økonomisk-politiske retningslinjer, specielt dem med budgetpolitiske implikationer.

(1) EFT L 209 af 2.8.1997.